Ακουστικά προκλητά δυναμικά και μαθησιακές δυσκολίες
Authors: Κούνη Σοφία 
Published: September 2021

Στόχος: Τα ηχητικά σήματα μεταδίδονται μέσω του εξωτερικού και μεσαίου αυτιού μηχανικά στον κοχλία όπου μετατρέπονται σε ηλεκτρικό παλμό για περαιτέρω μετάδοση μέσω του ακουστικού νεύρου. Το ακουστικό νεύρο κωδικοποιεί τους ακουστικούς ήχους που μεταφέρονται στο ακουστικό εγκεφαλικό στέλεχος. Πολλαπλοί πυρήνες του εγκεφαλικού στελέχους, ο κοχλίας, ο μεσεγκέφαλος, ο θάλαμος και ο φλοιός αποτελούν το κεντρικό ακουστικό σύστημα. Στην κλινική πράξη χρησιμοποιούνται ευρέως, οι αποκρίσεις των ακουστικών προκλητών δυναμικών εγκεφαλικού στελέχους σε απλά ερεθίσματα, όπως είναι τα κλικ ή οι τόνοι. Πρόσφατα, πολύπλοκα ερεθίσματα ή πολύπλοκες αποκρίσεις από το ακουστικό εγκεφαλικό στέλεχος, όπως είναι τα μονοσύλλαβα λεκτικά ερεθίσματα και η μουσική, χρησιμοποιούνται σαν εργαλείο για να μελετήσουν τον τρόπο με τον οποίο το εγκεφαλικό στέλεχος επεξεργάζεται τους ήχους της ομιλίας. Στην συγκεκριμένη εργασία χρησιμοποιήθηκε το κλασικό ερέθισμα «κλικ» και για πρώτη φορά, το τεχνητό εξακολουθητικό σύνθετο ερέθισμα «μπα» που αντιστοιχεί στην ελληνική λέξη «μπαμπά».Μεθοδολογία: Στην έρευνα έλαβαν μέρος είκοσι νεαροί ενήλικες διαγνωσμένοι με δυσλεξία (δέκα άτομα) ή ελαφριά δυσλεξία (δέκα άτομα) και είκοσι φυσιολογικοί νεαροί ενήλικες ίδιας ηλικίας, νοητικού επιπέδου και εκπαίδευσης. Οι μετρήσεις περιλάμβαναν τους απόλυτους λανθάνοντες χρόνους των κυμάτων I έως V ως απόκριση στο ακουστικό ερέθισμα «κλικ» και τις αρνητικές κορυφές των λανθανόντων χρόνων των κυμάτων Α και C όπως επίσης και τις δια-κυματικές διαφορές των λανθανόντων χρόνων των κυμάτων A και C που δημιουργήθηκαν ως απόκριση στο λεκτικό ερέθισμα «μπα-μπα». Αποτελέσματα: Οι απόλυτες κορυφές των λανθανόντων χρόνων των κυμάτων I, III και V ως απόκριση στα ερεθίσματα κλικ όπως επίσης και οι διακυματικοί λανθάνοντες χρόνοι των κυμάτων I-III, III-V και I-V στα άτομα με δυσλεξία αν και ήταν αυξημένοι σε σύγκριση με τους φυσιολογικούς ενήλικες, (p<0.05) δεν ήταν σε επίπεδο σημαντικής διαφοράς. Παρ΄ όλα αυτά, oι απόλυτες κορυφές των λανθανόντων χρόνων τoυ αρνητικού κύματος C και οι διακυματικοί λανθάνοντες χρόνοι των κυμάτων A και C που προκλήθηκαν από τα λεκτικά ερεθίσματα παρουσίασαν αύξηση στα άτομα με δυσλεξία σε σύγκριση με την ομάδα ελέγχου (p=0.0004 και p=0.045 αντίστοιχα). Στην υποομάδα την οποία αποτελούσαν δέκα ασθενείς που είχαν «άλλες μαθησιακές δυσκολίες» και που χαρακτηρίζονταν με «ελαφριά δυσλεξία» σύμφωνα με τα τεστ δυσλεξίας, δεν υπήρχαν σημαντικές καθυστερήσεις στις κορυφές των λανθανόντων χρόνων των κυμάτων A και C και στις διακυματικές κορυφές των λανθανόντων χρόνων των κυμάτων A και C σε σύγκριση με την ομάδα ελέγχου.Συμπεράσματα: Η ηλεκτρική ακουστική αναπαράσταση/κύματα των προκλητών δυναμικών μετά από διέγερση ενός λεκτικού ήχου και, ειδικότερα της δισύλλαβης λέξης «μπαμπά»/ba-ba, βρέθηκε να είναι ανώμαλη, σε επίπεδο τόσο χαμηλό όσο το ακουστικό εγκεφαλικό στέλεχος. Επειδή τα ακουστικά προκλητά δυναμικά εγκεφαλικού στελέχους ωριμάζουν νωρίς, αυτό μπορεί να βοηθήσει στην αναγνώριση ατόμων με ακουστικά βασιζόμενα μαθησιακά προβλήματα και στην εφαρμογή έγκαιρης παρέμβασης, αποκατάστασης και θεραπείας. Είναι απαραίτητο να γίνουν και άλλες μελέτες με περισσότερα άτομα και με άλλες περιπτώσεις όπως η πλαστικότητα του ακουστικού συστήματος, τα κοχλιακά εμφυτεύματα, τα βοηθήματα ακοής, η πρεσβυακοΐα, η ακουστική νευροπάθεια κτλ έως ότου αυτό το είδος των δοκιμών είναι έτοιμο για κλινική εφαρμογή.